СТАНОВИЩЕ

от доц. д-р Петя Борисова Димитрова,

Институт за исторически изследвания към БАН

за дисертационния труд на Радослава Богомилова Масларска

„АНГЛО-АМЕРИКАНСКИТЕ БОМБАРДИРОВКИ НАД СОФИЯ

В ГОДИНИТЕ НА ВТОРАТА СВЕТОВНА ВОЙНА –

ВОЕННИ, ДИПЛОМАТИЧЕСКИ И ЧОВЕШКИ АСПЕКТИ**“**

за придобиване на образователната и научна степен „доктор“

по професионално направление 2.2 История и археология,

научна специалност: Нова и най-нова обща история

Радослава Масларска, магистър по история от СУ „Св. Климент Охридски“, понастоящем докторант на самостоятелна подготовка към Исторически факултет на същото учебно заведение, е представила на вниманието на Научното жури дисертационен труд по една актуална и значима, но останала встрани от основния изследователски интерес на българските историци тема, свързана с участието на България и българите във Втората световна война. Тя е насочила своите усилия и научни дирения към едно от най-сериозните, по нейните думи, колективни изпитания пред българския народ и неговата държавност през военните години, а именно англо-американските бомбардировки над София и по-големите градове на страната в периода 1943–1944 г.

Дисертационният труд е с обем от 236 страници. Състои се от увод, три глави и заключение. Към него е приложен списък на използваните източници и научни трудове, както и 12 приложения, съдържащи важни документи от разглежданата епоха, които онагледяват изложението. С тях общият обем на труда достига 279 стр.

Структурата е подчинена на хронологичния подход, използван от авторката. Трите глави обхващат съответно периодите 1941–1943 г. (времето на т.нар. „символична война“ на Царство България със САЩ и Великобритания), 1943-1944, т.е. месеците, в които българите усещат реалностите на „горещата“ война, достигащи до тях под формата на тонове бомби, „изсипани“ от английските и американските пилоти върху столицата и някои други градове на страната, и 1944-1945 г., озаглавена „Промяна в международната обстановка и отзвук у нас“. Неслучайно цитирам дословно заглавието на третата глава, защото тук веднага искам да отправя забележка към авторката. Именно тази глава с нейните три параграфа – „Дипломатическите совалки, новите бомбардировки и трудният път към възстановяването на София (февруари – юни 1944 г.)“, „Пропагандата у нас и международната обстановка в края на войната“ и „Поглед върху отражението на Втората световна война в българската художествена литература“, ми се струва недобре обмислена и като структура, и като съдържание, което не отговаря съвсем на заглавието. Първо, защото в хронологически аспект тя не обхваща заявения времеви отрязък, доколкото изложението се простира де факто до приключването на българската част от операция „Пойнт бланк“, т.е. до лятото на 1944 г. И второ, защото според мен третият параграф, който разкрива доколко „неспокойното и трагично време на Втора световна война“ е „отразено в българската литература“, при цялата значимост на подобна проблематика, има по-скоро опосредствано отношение към конкретната тема на дисертацията, поне както е представена тук. Още повече че не става ясно защо е избрана именно литературата, без да се изследват и други художествени форми на отразяванена това наистина неспокойно и трагично време.

Що се отнася до достойнствата на работата, то те определено преобладават и оставят у читателя впечатлението за добре свършена работа. В изложението си докторантката се е постарала да отговори на всички въпроси, свързани с масираните бомбардировки на София и България, които осъществяват британските и американските ВВС. Те са поставени още в уводната част: коя е причината за подобен удар върху страната и то „точно в този период и на тази фаза от развитието на военните действия“; кой носи по-голяма вина за тези масирани и жестоки удари върху граждански обекти и мирно население, донесли огромните разрушения и жертви – САЩ или Великобритания, както и какво е отношението към тези действия на третия от „големите“ в Антихитлеристката коалиция – СССР и лично на Сталин; доколко въздушните удари по българските градове са идентични с ударите по Германия и другите ѝ съюзници по Оста или в тях се наблюдава някаква специфика; достатъчно ефективна ли е българската отбрана и доколко властите реагират адекватно на ситуацията; как реагират обикновените хора на трагедията, разрушенията и жертвите и т.н. За целта тя е формулирала следните конкретни изследователски задачи: 1. Очертаване на външнополитическата ориентация на Царство България във Втората световна война – реализацията на част от националните въжделения за обединение на българския народ в рамките на съюза с Третия райх и силите на Оста, направили страната уязвима за удари от Антихитлеристката коалиция въпреки запазването на дипломатическите отношения с Москва; 2. Очертаване на тактическите и стратегическите цели на САЩ и Великобритания при започването на въздушните атаки и анализиране на трите периода в бомбардировките над София и България през разглеждания хронологически отрязък: а) ноември 1943 – януари 1944 г.; б) февруари – март 1944 г., когато интензитета на бомбардировките намалява и започват дипломатическите совалки за излизане на България от войната; в) края на март – юни 1944 г., когато бомбардировките са подновени; 3. Анализиране на приетите мерки за противовъздушна отбрана и защита на населението от бомбардировки и химически атаки в периода 1941-1943 г. (особено след първите бомбардировки от април 1941 по време на югославската криза); 4. Проследяване на реакцията на централната и местната власт на бомбардировките и анализ на ефективността на предприетите мерки за защита на населението; 5. Оценка на евакуацията като крайна мярка при създадената ситуация, наложена стихийно от обстоятелствата (посредством представяне на дейността на Комисарството за евакуацията и подпомагане на пострадалото от бомбардировките столично население, чиито задачи впоследствие са прехвърлени на Комисарството по възстановяването); 6. Психологически анализ на способността на столичната общественост да се справи с кризисната ситуация.

Веднага искам да подчертая, че докторантката се е справила много добре с така поставените задачи.

На първо място за добрите резултати е спомогнала максимално широката изворова база, върху която стъпва изследването. Авторката е издирила и използвала широк набор от документи от различни архиви – ЦДА, ЦДИА, СГОДА, които включват материали на институциите, имащи отношение към разглежданите проблеми: Софийска голяма община, Министерство на вътрешните работи и народното здраве, Министерство на търговията, промишлеността и труда, Министерство на труда и социалните грижи, в чийто фонд се намират материалите на Комисарството по подпомагането, Министерство на външните работи и вероизповеданията, Дирекция за гражданска мобилизация, съхранила съществена част от материалите на Комисарството по евакуацията, и др. Освен това тя е привлякла за нуждите на своето изследване и широк набор от периодични издания, сред които виждаме не само български, но и немалко чужди вестници. Прегледът на изворите няма да бъде пълен, ако не спомена и печатните произведения, върху които стъпва анализът на докторантката. Тук визирам преди всичко богатата гама от свидетелства на участници в събитията, като се започне от мемоарите на такива видни политически фигури като Уинстън Чърчил, Богдан Филов, Александър Цанков, Стойчо Мошанов, Васил Матаков, Петър Славински, мине се през преките извършители на бомбардировките в лицето на американските и британските летци с техните запазени дневници и други публикувани материали и се стигне до спомените на „жертвите“ в лицето на Вера Мутафчиева, Иван Дренников, Коста Цонев, Кирил Христов и др.

В работата с изворите докторантката демонстрира добри умения както за тяхното издирване, така и за последващата изследователска работа с тях.

Максимално богата е и историографската основа на дисертационния труд. Р. Масларска е привлякла широк спектър от научни изследвания – както български, така и чужди. Тук присъстват както трудовете на военни историци като Румен Руменин, Йордан Миланов и др., изучаващи хронологията на бомбардировките и действията на българската авиация, така и монографии на учени като Витка Тошкова, Евгения Калинова, Георги Гунев, Стоян Пинтев, Стоян Рачев, Давид Коен, представящи една по-широка картина на епохата – и на военните действия през Втората световна война, и на историята на дипломацията, и на военновременната икономика на България. Не може да не направи впечатление и сериозният дял на изследвания на чужди автори, като Майкъл Бол, Джоузеф Персико, Конрад Крейн, Маршал Лий Милър и др., които авторката не само познава добре, но и умело използва при изследването на проблемите и търсенето на отговор на поставените изследователски задачи.

Тук бих си позволила да препоръчам прецизиране на библиографията, дадена в края на дисертацията. Колкото и значими да са такива произведения като „Втора рота“ на П. Вежинов, „Избрани творби“ на Н. Вапцаров, „Отклонение“ на Бл. Димитрова, „Тютюн“ на Д. Димов, „Убий българина“ на Л. Левчев, „Войнишка тетрадка“ на Радой Ралин и ред други, те едва ли е уместно да присъстват в графата „Научна литература“. Тяхното място по-скоро е в списъка на „Изворите“, там, където между впрочем са поставени и в увода на дисертацията (с. 11-12), и в автореферата.

Като важно достойнство на дисертационния труд бих посочила и комплексния подход, използван от авторката при изследването на проблемите. Съчетаването на макро- и микроподхода е дал възможност на Масларска да изгради една богата и убедителна картина на разглежданите събития както на макроравнище, т.е. от гледна точка и на световната дипломация, и на българските държавни институции и политически елит, така и на микроравнище – през погледа на обикновения човек. Пред читателя се разкрива една широкомащабна и убедителна картина на външнополитическата ориентация на България в годините на Втората световна война, очертана не сама за себе си, но вписана в цялостната международна ситуация в навечерието на войната и през военните години с всичките ѝ плавни зигзаги и остри завой. Задълбочено и прецизно са откроени тактическите и стратегическите цели на САЩ и Великобритания за извършването на въздушните атаки на София и другите български градове, като е подчертано непостигането на крайната цел – излизане на България от войната. Представени са изчерпателно мерките, предприети от държавните институции за справяне с изключително тежките и за органите на властта, и за обикновените жители на София и другите бомбардирани градове последствия от въздушните удари. Убедително е защитено виждането, че сред реакциите на населението има „примери на героизъм и себеотрицание, както и на страх и паника; примери на съпричастност и човещина, както и на лицемерие, цинизъм и егоизъм“ (с. 234). Затова и на страниците на изследването присъстват както упреци към „онези, които не помагат на другите, а гледат да спасят имот, имущество и живота си за тяхна сметка“, така и възхвала на светлия пример на героите: „И все пак в паметта остават примерите на летеца Димитър Списаревски и на мнозина други, пожертвали себе си в небето над София, за да спасят съгражданите си, а така също и на много незнайни обикновени хора, помогнали на ранени, болни и немощни стари хора, жени и малки деца да се измъкнат от руините, да не умрат от глад или пък да напуснат столицата“ (с. 235).

Като цяло докторантката е постигнала едно комплексно представяне на разглеждания проблем, което не е правено досега в българската историография. В него присъстват както военните аспекти на темата, за които има немалко податки в съществуващата литература, така и политическите, институционалните, а и гражданските, останали до момента встрани от вниманието на изследователите. И всичко това, не мога да не подчертая още веднъж, е ситуирано убедително и прецизно на фона на международните (дипломатически и военни) отношения.

В заключение бих искала да обобщя, че в дисертационния си труд „Англо-американските бомбардировки над София в годините на втората световна война – военни, дипломатически и човешки аспекти**“** докторантката Р. Масларска показва добри умения да работи с извори, да привлича максимално наличната научна литература, да използва различни научни методи и подходи, да анализира и обобщава. Тя е представила пред Научното жури един приносен труд, който заслужава да бъде оценен по достойнство. Всичко това ми дава основание, въпреки направените забележки, да гласувам „ЗА“ присъждането на Радослава Богомилова Масларска на образователната и научна степен „ДОКТОР“ и да препоръчам на уважаемите колеги от Научното жури да се присъединят към положителния вот.

10 юли 2018 г.

София

доц. д-р Петя Димитрова